U Osijeku se jučer dijelila hrana za 940 obitelji, a procjena je da je čak 10.000 Osječana u socijalnoj potrebi

Malena Karla stiska se uz mamu Draganu u krcatom dvorištu socijalne samoposluge u Osijeku. Došle su rano ujutro, čekaju u dugačkom redu pakete hrane koji će im pomoći da prežive mjesec dana. Karli će, tri dana iza Uskrsa, i šesti rođendan.

- Mama je slastičarka pa će neka skromnija torta ipak biti, a za poklon ćemo još vidjeti – sliježe ramenima 34-godišnja Dragana. Majka je četvero djece, i suprug i ona su nezaposleni.

- Ne radim od 2008. Čim čuju moje godine i koliko imam djece, odmah me prekriže. Pretpostavljaju da će se djeca razboljeti, zvat će mamu pa će ona morati izostajati s posla – priča ova slastičarka.

Stotine gladnih Osječana slijevale su se od jutra u Strossmayerovu 68 po svoj uskrsni "paket života".

- Strahovito se borimo da nam građani ne budu gladni. Na svaku podjelu hrane stigne i Hitna pomoć jer se ljudi ruše, tu su i trudnice, sve je to izmučena socijala koja se još od rata nije oporavila – započinje Štefica Čučak, čelnica udruge Rijeka ljubavi, koja vodi socijalnu samoposlugu.

Krumpir, riža, rolovana šunka, jaja, sir, grah, kiseli kupus, riblje konzerve, jabuke završit će za uskrsne blagdane na trpezama čak 940 siromašnih osječkih obitelji, s gotovo 3500 članova. U rukama "spretne domaćice", kako sami korisnici kažu, bit će to dovoljno da obitelj preživi mjesec dana.

- Skuham krumpir-tijesto, juhe, spremim uvijek nešto fino. Može se razvući čak i na mjesec i pol. Suprugu i meni to puno znači – navodi nam Gordana Vildman (53).

Pothranjeni građani padali u nesvijest

Božani Vrban (43) suprug je lani preminuo pa je samohrana majka troje djece.

- Jedva preživljavamo! Da ne dolazimo u Rijeku ljubavi, ne znam što bismo! Sva sreća, djeca su mi skromna i razumna pa znaju da ne mogu puno tražiti, dobili su slatkiše u subotu u udruzi i to im je za Uskrs – govori Božana, koja je došla sat ranije da pomogne volonterima ako treba što istovarati.

Novac za pakete hrane stigao je iz Europskog fonda za najpotrebnije, u sklopu projekta Ublažavanje siromaštva u gradu Osijeku.

- Osigurana nam je tako hrana za 940 obitelji, ali u našoj je evidenciji čak 1500 obitelji, dok se broj njihovih članova bliži ka 5000! Dakle, moramo nekako prehraniti još 600 obitelji, odnosno 2000 ljudi. Usto, naša je procjena da je čak 10.000 Osječana u socijalnoj potrebi – računa Štefica Čučak, koja je zahvalna jer su brojni donatori, pa i ministarstva ipak prepoznala nadljudske napore volonetra iz Rijeke ljubavi.

Građani o kojima brinu gladovali su, ističe ona, doslovce godinama.

- Dolazili su pothranjeni, s liječničkom uputnicom na kojoj je pisalo da imaju apetit, ali nemaju što jesti, padali su po parkovima, bilo je prestrašno! Tako žive ljudi koji ne rade. I nisu za to krivi. Nije istina da, kako kažu, socijala neće raditi. Neka meni pokucaju na vrata i traže radnu snagu! – zaključuje ona. Dvadesetak će njihovih korisnika uskoro pčoeti raditi na jednom poljoprivrednom dobru.